CELEX: 32011D0465
Language: bg
Date: 2011-07-18 00:00:00
Title: 2011/465/ЕС: Решение на Съвета от 18 юли 2011 година за изменение на подходящите мерки, установени с Решение 2009/618/ЕО относно приключване на процедурата на консултации с Република Гвинея съгласно член 96 от Споразумението от Котону, и за отмяна на посоченото решение

27.7.2011   
            
            
               BG
            
            
               Официален вестник на Европейския съюз
            
            
               L 195/2
            
         РЕШЕНИЕ НА СЪВЕТА
   от 18 юли 2011 година
   за изменение на подходящите мерки, установени с Решение 2009/618/ЕО относно приключване на процедурата на консултации с Република Гвинея съгласно член 96 от Споразумението от Котону, и за отмяна на посоченото решение
   (2011/465/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Споразумение за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави-членки, от друга страна, подписано в Котону на 23 юни 2000 г. (1) и ревизирано в Уагадугу, Буркина Фасо на 22 юни 2010 г. (2) (наричано по-нататък Споразумението за партньорство АКТБ—ЕС), и по-специално член 96 от него,
   като взе предвид Вътрешното споразумение между представителите на правителствата на държавите-членки, заседаващи в рамките на Съвета, относно мерките, които трябва да се вземат и процедурите, които трябва да се следват за изпълнение на Споразумението за партньорство АКТБ—ЕО (3), и по-специално член 3 от него,
   като взе предвид предложението на Европейската комисия,
   със съгласието на Върховния представител на Съюза по въпросите на външните работи и политиката на сигурност,
   като има предвид, че:
   
               (1)
            
            
               Република Гвинея постигна напредък в изпълнението на ангажиментите, описани в писмото, съдържащо се в приложението към Решение 2009/618/ЕО на Съвета от 27 юли 2009 г. относно прекратяване на процедурата на консултации с Република Гвинея съгласно член 96 от Споразумението от Котону (4), което е условие за преустановяване на подходящите мерки.
            
         
               (2)
            
            
               Република Гвинея отбеляза напредък в процеса на прехода за възстановяване на конституционния ред и създаването на демократичен режим, и по-специално чрез встъпването в длъжност на президент, избран чрез свободни и прозрачни президентски избори, и назначаването на цивилно правителство.
            
         
               (3)
            
            
               Провеждането на президентските избори и встъпването в длъжност на новия президент представляват частично приключване на последния етап, определен в писмото, приложено към приложението към Решение 2009/618/ЕО.
            
         
               (4)
            
            
               Четвъртият и последен етап, бележещ края на прехода, няма да бъде приключен до 27 юли 2011 г. — датата, на която изтича срокът на действие на Решение 2009/618/ЕО.
            
         
               (5)
            
            
               Поради това, с оглед на отбелязания напредък във възстановяването на конституционния ред, е необходимо подходящите мерки да бъдат актуализирани, за да се отчете постигнатият напредък, и да се отмени Решение 2009/618/ЕО,
            
         ПРИЕ НАСТОЯЩОТО РЕШЕНИЕ:
   Член 1
   Подходящите мерки, предвидени съгласно член 96, параграф 2, буква в) от Споразумението за партньорство АКТБ—ЕС, са посочени в писмото, съдържащо се в приложението към настоящото решение.
   Член 2
   Решение 2009/618/ЕО се отменя.
   Член 3
   Настоящото решение влиза в сила в деня на приемането му.
   Срокът му на действие изтича на 19 юли 2012 година.
   Решението се преразглежда след ориентировъчен период от шест месеца, ако това е необходимо, въз основа на заключенията на мисия на място на Европейския съюз.
   
      Съставено в Брюксел на 18 юли 2011 година.
      
         
            За Съвета
         
         
            Председател
         
         C. ASHTON
      
   
   
      (1)  ОВ L 317, 15.12.2000 г., стр. 3.
   
      (2)  ОВ L 287, 4.11.2010 г., стр. 3.
   
      (3)  ОВ L 317, 15.12.2000 г., стр. 376.
   
      (4)  ОВ L 214, 19.8.2009 г., стр. 34.
   
      ПРИЛОЖЕНИЕ
      
         ПРОЕКТ НА ПИСМО
         Уважаеми г-н Президент,
         Уважаеми г-н Министър-председател,
         Европейският съюз приветства отбелязания от Република Гвинея напредък по отношение на възстановяването на конституционния ред, по-специално вследствие на мирното приключване на президентските избори през 2010 г. и встъпването в длъжност на законен президент и назначаването на цивилно правителство. Президентските избори, които приключиха, на практика са първите открити и основани на състезателното начало избори от независимостта на Република Гвинея насам и бележат важен етап от възстановяването на демократичната законност.
         Сега сте изправени пред огромното предизвикателство да насочите Вашата държава по пътя на икономическия растеж и Вие вече поехте тази роля с приемането на амбициозна програма за реформи. Като осъзнава икономическите и социалните трудности, пред които е изправена Република Гвинея, и за да Ви подпомогне в този последен, но важен етап от политическия преход, Съветът на Европейския съюз реши да преразгледа условията, свързани с последния етап от подновяването на сътрудничеството между Европейския съюз и Република Гвинея, и по-специално подписването на стратегията за подпомагане на страната и националната индикативна програма (СП/НИП) по 10-ия Европейски фонд за развитие (ЕФР), който ще обхване сътрудничеството с Република Гвинея до 2013 г.
         В изпълнение на това решение Европейският съюз ще може да подпише СП/НИП с Република Гвинея веднага след окончателното им изготвяне и след като гвинейските власти изпратят официално съобщение до Европейския съюз с подробен график, изготвен и утвърден от компетентните органи, с посочване на датата и етапите на провеждане на парламентарните избори преди края на 2011 г.
         След подписването на СП/НИП ще могат да бъдат мобилизирани средствата за пряко подпомагане на населението, предназначени за основни обществени услуги. Техническите проучвания за другите предвидени в тези документи проекти и програми, както и за евентуални нови операции на Европейската инвестиционна банка (ЕИБ) (1), също ще могат да продължат, но отпускането на средства ще бъде възможно едва след провеждането на свободни и прозрачни парламентарни избори.
         Европейският съюз счита, че въпреки че президентските избори са най-важни в демократичния преход, парламентарните избори и сформирането на новоизбрано демократично Народно събрание са решаващи за приключването на прехода и установяването на цялостна демократична рамка. Европейският съюз продължава да бъде уверен, че както съобщиха гвинейските власти, парламентарните избори ще се проведат най-късно през последното тримесечие на 2011 г., и продължава да бъде готов да подпомогне финансово организирането на изборите (с индикативна сума от 5 милиона евро).
         Европейският съюз поема ангажимент да продължи редовния политически диалог с гвинейското правителство съгласно член 8 от Споразумението от Котону по отношение на основните елементи от това споразумение, посочени в член 9 от него, и по-специално правата на човека, демократичните принципи и върховенството на закона, както и националното помиряване, краят на безнаказаността, реформите в областта на управлението на политическата, съдебната и икономическата система, както и реформата на сектора на сигурността.
         Правителството на Република Гвинея може да продължи да разчита на подкрепата и помощта от страна на Европейския съюз в амбициозния му курс към възстановяване на устойчивия икономически растеж и благоденствието на народа на Гвинея.
         С уважение,
         
            Съставено в Брюксел на
            
               За Европейския съюз
            
         
      
      
         ПРИЛОЖЕНИЕ
         
            ТАБЛИЦА НА ПОЕТИТЕ АНГАЖИМЕНТИ
         
         
                     Ангажименти на Гвинея
                  
                  
                     Ангажименти на Европейския съюз
                  
               
                     
                                 1.
                              
                              
                                 Подробен график (дата и предварителни етапи/подготвителни дейности), изготвен и приет от компетентните органи, за провеждането на парламентарни избори преди края на 2011 г.
                              
                           
                  
                     
                                 1.1.
                              
                              
                                 Подписване на СП/НИП по 10-ия ЕФР след приключване на планирането.
                              
                           
                                 1.2.
                              
                              
                                 Технически проучвания за предвидените в СП/НИП проекти/програми.
                              
                           
                                 1.3.
                              
                              
                                 Мобилизиране на средства за пряко подпомагане на населението.
                              
                           
               
                     
                                 2.
                              
                              
                                 Провеждане на свободни и прозрачни парламентарни избори
                              
                           
                  
                     
                                 2.1.
                              
                              
                                 Решения за финансиране и ефективно изпълнение на оставащите проекти/програми по 10-ия ЕФР.
                              
                           
               
      
         (1)  Мярката не се прилага по отношение на мерките за временно улеснение, които вече са предприети от ЕИБ в рамките на инициативата за тежко задлъжнелите бедни страни, включително по отношение на погасяването на просрочените задължения по заемите по ЕФР, управлявани от ЕИБ.